SKRIFTLIG FORESPØRGSEL E-1516/02

af Jan Mulder (ELDR) til Kommissionen

(29. maj 2002)

Om: Anvendelse af animalske fedtstoffer i kvægfoder

Problematikken i forbindelse med animalske fedtstoffer er allerede behandlet tidligere i min skriftlige forespørgsel E-2646/01(1) og ligeledes i min skrivelse til kommissær Byrne, som han besvarede den 31. januar 2002. I denne skrivelse meddelte Kommissionen endnu en gang, at den ville undersøge følgerne af de videnskabelige udtalelser om animalske fedtstoffer for fællesskabslovgivningen. Da der stadig ikke foreligger nogen meddelelse eller forslag fra Kommissionen, tilsigter disse spørgsmål at skabe klarhed for forbrugeren og den pågældende sektor.

Siden december 2000 er det forbudt at anvende animalske fedtstoffer i kvægfoder i Tyskland på grund af den formodede BSE/TSE-risiko. I Frankrig er der af disse årsager i november 2000 og i oktober 2001 indført restriktive foranstaltninger for anvendelsen af animalske fedtstoffer i foder. I juni og september 2001 har EU's videnskabelige styringsgruppe (Scientific Steering Committee SSC) konstateret, at kvægfedt er en sikker grundbestanddel i dyrefoder, hvis bestemte behandlingsbetingelser opfyldes. Den 7. februar 2002 konstaterede SSC, at der ikke var tegn på en forbindelse mellem svin og TSE. Disse udtalelser viser tydeligt, at ovennævnte foranstaltninger i Tyskland og Frankrig ikke er berettigede.

1. Vil Kommissionen inden længe efterkomme ovennævnte forslag fra SSC og fremkomme med et klart standpunkt om forbindelsen mellem animalske fedtstoffer og BSE/TSE? Vil den på grundlag af dette standpunkt foreslå ændringer af EU-lovgivningen?

2. Hvori består i benægtende fald problemerne, og hvordan vil Kommissionen løse disse?

3. Finder Kommissionen de tyske og franske foranstaltninger i strid med ovennævnte udtalelser fra SSC? Hvad vil den i bekræftende fald gøre ved dette? I benægtende fald hvorfor ikke?

(1) EFT C 115 E af 16.5.2002, s. 138.

Svar afgivet på Kommissionens vegne af David Byrne

(3. juli 2002)

1. og 2. Det Videnskabelige Styringsudvalg anbefalede i en udtalelse om sikkerheden, for så vidt angår talg fra slagteaffald fra drøvtyggere, der blev vedtaget på udvalgets møde den 28. og 29. juni 2001 og ajourført på mødet den 6. og 7. september 2001, yderligere betingelser for anvendelse af fedt fra drøvtyggere i foderstoffer til drøvtyggere, herunder mælkeerstatning. På baggrund af den udtalelse udarbejdede Kommissionen et arbejdspapir om talg i mælkeerstatninger og andre foderstoffer til drøvtyggere, og det blev drøftet med medlemsstaterne i Den Stående Veterinærkomité den 22. og 23. januar 2002 og den 19. og 20. februar 2002. Da Det Videnskabelige Styringsudvalg i mellemtiden havde påbegyndt en kvantitativ risikovurdering af sikkerheden med hensyn til fedt fra drøvtyggere, blev det besluttet at afvente denne vurdering, inden man arbejdede videre med dokumentet.

Indtil videre har Det Videnskabelige Styringsudvalg ikke anbefalet foranstaltninger vedrørende svinefedt, der vil medføre ændringer i den gældende lovgivning. Udvalget udarbejder dog i øjeblikket en detaljeret rapport og udtalelse om risikoen for transmissibel spongiform encephalopati (TSE) hos svin.

Ovennævnte udtalelser fra udvalget vil give Kommissionen de nødvendige oplysninger til at afgøre, hvilke ændringer der skal fremsættes til den gældende lovgivning om animalske fedtstoffer. I den forbindelse skal man også overveje kontrolaspekter, såsom om det er muligt at holde forskellige former for fedtstoffer adskilt, og om der findes analytiske metoder til at spore fedtstoffer fra forskellige dyrearter.

3. Det forekommer relevant at afvente resultatet af de nye udtalelser fra Det Videnskabelige Styringsudvalg om sikkerheden med hensyn til fedt fra drøvtyggere og TSE-risikoen hos svin, inden man foretager en vurdering af de nationale foranstaltninger i Tyskland og Frankrig.